लेस्लीगंज : राशन कार्ड का वितरण शुरू
लेस्लीगंज में राशन कार्ड का वितरण करते मुखिया बलदेव साव।
लेस्लीगंज | कुराईनपतरा पंचायत के कठौंधा देवी मंडप परिसर में बुधवार को राशन कार्ड वितरण की शुरुआत की गई। इस अवसर पर कुराईन पतरा के पंचायत सेवक जयनंदन सिंह ने नवनिर्वाचित मुखिया बालदेव साव की मौजूदगी में लाल पीला कार्ड के 105 लाभुकों के बीच कार्ड का वितरण किया। मौके पर नवनिर्वाचित मुखिया ने उपस्थित लोगों को बताया कि जनवितरण प्रणाली सरकार की एक महत्वाकांक्षी योजना है। इसमें अनियमितता किसी भी हाल में बर्दाश्त नहीं की जाएगी। सरकारी सुविधाओं का लाभ समाज के अन्तिम व्यक्ति तक पहुंचे इसके लिए वे दृढ संकल्पित हैं। डीलर भी पूरी पारदर्शिता के साथ राशन वितरण करना सुनिश्चित करें। साथ ही बताया कि जल्द ही पंचायत के सोंस, ढेला कुराईन पतरा गांव में भी कार्ड का वितरण कराया जाएगा। ताकि सभी गरीब, असहाय जरूरतमंदों को राशन मुहैया कराया जा सके। मौके पर कुराइन पतरा के पसस बीरेन्द्र ठाकुर, वार्ड सदस्य जय प्रकाश भुइयां, बिरबल भुइयां, अनीता देवी, शाेभा देवी, राशन डीलर दयाशंकर प्रजापति, मन्टू वर्मा, अखिलेश साव, नारेंद्र ठाकुर समेत सैकड़ों लोग मौजूद थे।
hin_Deva hin_Deva hin_Deva